RAPPORT TAL-KUMMISSJONI LILL-PARLAMENT EWROPEW U LILL-KUNSILL Rapport Annwali dwar l-Attivitajiet ta’ Riċerka u Żvilupp Teknoloġiku tal-Unjoni Ewropea fl-2012 /* COM/2013/0713 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL Rapport Annwali dwar l-Attivitajiet ta’ Riċerka u Żvilupp Teknoloġiku tal-Unjoni Ewropea fl-2012 1. Il-kuntest tar-Rapport Annwali dwar l-attivitajiet ta' Riċerka u Żvilupp Teknoloġiku (Research and Technological Development - RTD) Ir-Rapport Annwali dwar l-attivitajiet ta’ riċerka u żvilupp teknoloġiku tal-Unjoni Ewropea jitħejja skont l-Artikolu 190 tat-Trattat dwar il-Funzjonament tal-Unjoni Ewropea (TFUE). L-għan ta' dan ir-rapport huwa li jipprovdi ħarsa ġenerali fil-qosor tal-miżuri ewlenin tas-sena ta' rappurtaġġ mingħajr ma jkun eżawrjenti. Għalkemm formalment mhix fl-ambitu ta’ dan ir-rapport, ġiet inkluża xi informazzjoni relatata mat-Trattat Euratom. 2. Il-kuntest politiku aktar mifrux fl-2012 L-istrateġija tal-Unjoni Ewropea għat-tkabbir u l-impjiegi, Ewropa 2020, hija s-sinsla tal-approċċ tal-Unjoni fl-2012 għar-riformi strutturali u t-titjib tal-kompetittività. Il-prijoritajiet għall-azzjoni fl-2012 kienu enfasizzati fl-Istħarriġ Annwali dwar it-Tkabbir tal-2012[1]. Din is-sena bdiet f’ċirkustanzi diffiċli. Kien hemm fiduċja dejjem tonqos fl-euro, it-tkabbir ekonomiku kien qed jiddgħajjef u l-aktar importanti, il-fiduċja taċ-ċittadini tagħna fil-kapaċità tal-Ewropa li ssolvi l-problemi tagħha kienet baxxa ħafna[2]. L-Unjoni Ewropea baqgħet tiġġieled il-kriżi. Il-proposta tal-Kummissjoni dwar Pjan ta’ Azzjoni dwar kif għandna nikkumpletaw l-unjoni ekonomika u monetarja stabbilixxiet viżjoni fuq terminu twil, kif ukoll il-passi konkreti li għandhom jittieħdu f'terminu qasir u medju. Il-Kummissjoni identifikat li kien jeħtieġ tibdil fil-mod ta' kif taħdem l-ekonomija tal-Ewropa – tibdil li kellu jiftaħ il-bibien għall-ħafna qawwiet li l-Ewropa tista' tħaddem fuq l-ekonomija ta' innovazzjoni kbira, għarfien u ħiliet tal-ġejjieni. Huwa għalhekk li l-Ewropa 2020 tpoġġi r-riċerka, it-teknoloġija u l-innovazzjoni fuq quddiem tal-attivitajiet maħsubin biex jgħinu lill-Ewropa toħroġ mill-kriżi ekonomika attwali u tibni tkabbir intelliġenti, sostenibbli u inklużiv. L-ekonomija tal-Ewropa għandha quddiemha potenzjal li għadu mhux sfruttat biex tkun aktar innovattiva, produttiva u kompetittiva filwaqt li tuża inqas riżorsi u tnaqqas l-impatti ambjentali[3]. Il-Kummissjoni ħabbret l-aħħar u l-ikbar għadd ta' sejħiet għall-proposti fi ħdan is-Seba' Programm Qafas tagħha (FP7). Il-finanzjament – li huwa miftuħ għal organizzazzjonijiet u negozji fl-Istati Membri kollha tal-UE u f'pajjiżi sieħba – jikkostitwixxi l-parti l-kbira tal-baġit tal-UE propost għar-riċerka għas-sena 2013 ta' EUR 10,8 biljun. Din l-aħbar ħarġet ftit jiem wara li l-mexxejja tal-UE enfasizzaw l-importanza tar-riċerka u l-innovazzjoni fil-Patt għat-Tkabbir u l-Impjiegi[4] bħala parti integrali tar-reazzjoni tal-Unjoni Ewropea għall-kriżi ekonomika u finanzjarja. 3. L-Unjoni tal-Innovazzjoni Imnedija mill-Kummissjoni f'Ottubru tal-2010 bħala parti mill-istrateġija Ewropa 2020, l-Unjoni tal-Innovazzjoni hija maħsuba biex toħloq ekonomija vibranti msejsa fuq l-innovazzjoni sostnuta mill-ideat u l-kreattività, li kapaċi tingħaqad ma’ ktajjen ta' valur globali, taħtaf l-opportunitajiet u swieq ġodda, u toħloq impjiegi ta’ kwalità għolja. 3.1. Il-monitoraġġ tal-progress fl-innovazzjoni B'mod ġenerali, il-progress lejn il-ħolqien ta' qafas ta' politika għal Unjoni tal-Innovazzjoni kien pożittiv ferm: aktar minn 80% tal-inizjattivi qegħdin jipprogressaw kif kien maħsub, inkluż it-twessiegħ taż-Żona Ewropea tar-Riċerka (ŻER) u l-Orizzont 2020. Il-prinċipju ta' "konsolidazzjoni fiskali intelliġenti", jiġifieri l-protezzjoni jew, jekk possibbli, iż-żieda fl-infiq favorevoli għat-tkabbir, bħar-R&Ż - issa qiegħed inkorporat fis-Semestru Ewropew. L-ambjent tan-negozju fl-Ewropa se jsir aktar favorevoli għall-innovazzjoni permezz ta’ miżuri tas-Suq Uniku, bħall-privattiva unitarja, tiswir tal-istandards f’inqas żmien, regoli tal-akkwist tal-UE immodernizzati u passaport Ewropew għall-fondi kapitali ta’ riskju. Sħubiji għall-Innovazzjoni Ewropea qed jakkomunaw ir-riżorsi u jikkonċentraw il-miżuri tad-domanda u tal-provvista fuq l-isfidi ewlenin tas-soċjetà. Il-pożizzjoni globali tal-Ewropa għadha relattivament b'saħħitha. L-UE tinsab fuq quddiem nett fid-dinja fejn għandha x'taqsam il-produzzjoni ta' prodotti innovattivi u tax-xjenza ta' kwalità għolja. Għadha tieħu l-akbar sehem tal-introjtu ġġenerat fil-ktajjen tal-valur globali tal-manifattura. Sa mill-2008, l-UE tejbet il-prestazzjoni tal-innovazzjoni tagħha u naqqset kważi bin-nofs id-distakk fl-innovazzjoni mal-Istati Uniti u mal-Ġappun. L-UE qed iżżomm ukoll vantaġġ qawwi, fir-rigward tal-innovazzjoni, fuq il-Brażil, l-Indja, ir-Russja u ċ-Ċina, għalkemm din tal-aħħar b'mod ċar qed tibda' tlaħħaq magħha. Barra minn hekk, sa mill-2008 il-Korea t'Isfel żiedet bi kważi tliet darbiet il-vantaġġ tagħha fuq l-UE fejn għandha x'taqsam l-innovazzjoni u flimkien mal-Istati Uniti tinsab fuq quddiem nett f'dan il-kamp. Barra dan, filwaqt li l-infiq pubbliku fir-R&Ż fl-UE żdied matul il-kriżi peress li l-gvernijiet stinkaw biex jissoktaw l-investimenti tagħhom fir-R&Ż u għalhekk jinċentivaw lin-negozji biex jagħmlu l-istess, dejta riċenti qed tindika li din ix-xejra qiegħda potenzjalment tinqaleb. Fl-2011, il-baġit pubbliku totali għar-R&Ż għas-27 Stat Membru naqas daqsxejn għall-ewwel darba mill-bidu tal-kriżi 'l hawn. Madankollu, it-tul u l-ħruxija eċċezzjonali tal-kriżi attwali jistgħu jibdew idgħejjfu l-kunsens politiku tal-UE li l-investimenti fir-R&Ż iridu jiġu mħarsa. Hija ħarġet fil-beraħ ukoll dgħufijiet strutturali fil-prestazzjoni Ewropea tal-innovazzjoni u tirrinforza l-ħtieġa għal riformi aktar komprensivi li jżidu l-effiċjenza u l-effikaċja tas-sistemi nazzjonali tar-R&Ż. Huwa possibbli li dan jinkiseb permezz ta' strateġiji intelliġenti ta' speċjalizzazzjoni, rabtiet imtejba bejn ir-riċerka pubblika u l-innovazzjoni kummerċjali u kundizzjonijiet qafas imtejbin għall-investimenti kummerċjali, fost affarijiet oħra. It-Tabella ta' Valutazzjoni tal-Unjoni tal-Innovazzjoni tal-2013[5] turi li l-proċess ta' konverġenza fil-prestazzjoni tal-innovazzjoni tal-Istati Membri waqaf għal kollox. Billi l-konverġenza kienet ix-xejra dominanti minn mindu ġiet introdotta t-Tabella ta' Valutazzjoni fl-2001, din tindika riskju ċar ta' qasma dejjem tiżdied fl-innovazzjoni. Hekk kif il-kriżi qed tippersisti u tolqot aktar fil-fond, id-disparitajiet fit-tkabbir bejn uħud mir-reġjuni Ewropej qegħdin jiżdiedu, u hemm il-ħtieġa, li qed tinħass saħansitra b’aktar qawwa, li l-Unjoni tal-Innovazzjoni tiġi implimentata malajr u li din tkun iżjed profonda fl-oqsma kruċjali għall-innovazzjoni, bħalma huma l-edukazzjoni għolja, l-intraprenditorija bbażata fuq l-innovazzjoni, u miżuri orjentati lejn id-domanda. Il-momentum f'oqsma bħall-innovazzjoni soċjali jrid jinżamm ukoll. Barra minn hekk għaddejja ħidma ta' tħejijja biex toħloq kemm jista' jkun sinerġiji fil-ġejjieni bejn l-Orizzont 2020 u l-Fondi Strutturali, f'kuntest ta' Speċjalizzazzjoni Intelliġenti. 3.2. L-indirizzar tal-isfidi tas-soċjetà: Sħubiji Ewropej għall-Innovazzjoni L-approċċ tas-Sħubija Ewropea għall-Innovazzjoni (EIP) biex tħaffef l-iżvilupp u l-użu ta' innovazzjonijiet għal sfidi tas-soċjetà daħal f'fażi ġdida matul l-2012. Is-sħubija pilota dwar it-Tixjiħ Attiv u b'Saħħtu (AHA) mxiet mill-istadju tal-ippjanar għal dak tal-implimentazzjoni, u l-approċċ ġie propost għal erba' oqsma oħrajn. Is-sejħa tal-AHA għall-impenji ntlaqgħet tajjeb, b'261 impenn għal azzjonijiet speċifiċi, aktar minn 50 reġjun u muniċipju li offrew irwieħhom bħala siti ta' referenza, u mijiet ta' sħab li rreġistraw irwieħhom għal Suq għall-Ideat Innovattivi fuq l-internet. Wara l-approvazzjoni tal-Pjan Strateġiku ta' Implimentazzjoni (SIP) tal-pilota, il-Kummissjoni ressqet il-proposti għall-EIP fl-oqsma tal-"Produttività u Sostenibbiltà Agrikoli", tal-"Materja Prima", tal-"Ilma" u tal-"Bliet u l-Komunitajiet Intelliġenti". Wara l-approvazzjonijiet mill-Kunsill, l-EIP dwar l-"Ilma" wassal il-Pjan Strateġiku ta' Implimentazzjoni tiegħu f'Diċembru 2012, u l-aspettattivi huma li l-SIPs dwar "l-Agrikoltura", "il-Materja Prima" u "l-Bliet u l-Komunitajiet Intelliġenti" se jinħarġu matul l-2013 sabiex l-implimentazzjoni tkun tista’ tibda kmieni kemm jista’ jkun. 4. It-tlestija taż-Żona Ewropea tar-Riċerka Bi tkomplija għall-konklużjonijiet tal-Kunsill Ewropew dwar it-tkomplija taż-ŻER, il-Kummissjoni adottat Komunikazzjoni dwar Sħubija taż-ŻER Rinfurzata għall-Eċċellenza u t-Tkabbir[6], fejn ipproponiet sistemi nazzjonali effikaċi tar-riċerka, l-aħjar kooperazzjoni u kompetizzjoni transnazzjonali, suq tax-xogħol miftuħ għar-riċerkaturi, l-ugwaljanza tas-sessi u l-integrazzjoni tas-sessi fil-qasam tar-riċerka, u l-aċċess għall-għarfien xjentifiku u ċ-ċirkolazzjoni ta' dan. Din hija bbażata fuq sħubija msaħħa bejn l-Istati Membri, il-Kummissjoni u organizzazzjonijiet ta' partijiet interessati fir-riċerka. L-istrateġija ġiet approvata mill-Kunsill[7]. Iż-ŻER tagħmel parti mill-Unjoni tal-Innovazzjoni u l-programm Orizzont 2020 jappoġġja l-ħolqien tagħha b'ħafna modi. Din hija waħda mir-riformi strutturali ewlenin għat-tmexxija tat-tkabbir fl-Ewropa, – u dan qed jiġi rikonoxxut dejjem aktar. L-effett ikkombinat tal-ilħuq mill-UE tal-mira ta' 3 % tal-PDG maħsuba għar-riċerka, l-Orizzont 2020, u żieda fis-sehem tal-finanzjament transnazzjonali (bħalissa 0,8 %) permezz tal-kisba taż-ŻER, jista’ jiġġenera sa EUR 445 biljun addizzjonali tal-PDG u żieda ta' 7,2 miljun impjieg sal-2030[8]. Element essenzjali ta' din is-sistema ta' sħubija huwa d-Dikjarazzjoni Konġunta tal-Kummissjoni u ħames organizzazzjonijiet tal-partijiet interessati maġġuri tas-17 ta' Lulju 2012[9], flimkien ma' impenji bil-miktub stabbiliti fil-Memoranda ta' Ftehim. Dawn jeħtieġu li l-organizzazzjonijiet għandhom jagħmlu progress imdaqqas sa tmiem l-2013. L-implimentazzjoni tal-Komunikazzjoni dwar iż-ŻER se tkun appoġġata mill-Mekaniżmu ta' Monitoraġġ taż-ŻER (MMŻ), li għandu l-għan li jiġbor l-informazzjoni biex jissorvelja l-progress fil-livell tal-Istati Membri u tal-Pajjiżi Assoċjati. Il-Kummissjoni se jkollha rwol ewlieni fit-twaqqif u t-tmexxija tal-MMŻ għall-awtoritajiet nazzjonali u l-partijiet interessati fir-riċerka. L-ewwel pass li għmlet il-Kummissjoni kien li wettqet stħarriġ dwar iż-ŻER biex tistabblixxi kemm sar progress fl-implimentazzjoni, fl-organizzjonijiet tar-riċerka pubblika, tal-azzjonijiet rilevanti identifikati fil-Komunikazzjoni dwar iż-ŻER. 4.1 Ir-riċerkaturi L-implimentazzjoni tas-16-il miżura previsti biex jippromwovu l-mobbiltà, it-taħriġ u l-iżvilupp tal-karrieri tar-riċerkaturi, kienet ċentrali għal dan il-proċess, b'fokus fuq aspetti bħal: reklutaġġ miftuħ, trasparenti u bbażat fuq il-ħila; it-tnedija ta' "EURAXESS-Leħen ir-Riċerkaturi" biex tkun żgurata komunikazzjoni diretta ma' riċerkaturi individwali; it-twaqqif ta' Task Force li tipproponi s-soluzzjonijiet possibbli dwar fond(i) tal-pensjoni għar-riċerkaturi supplimentari pan-Ewropej; il-kollaborazzjoni ma' partijiet interessati fir-riċerka biex jiddefinixxu u jimplimentaw il-prinċipji għall-aċċess u l-portabbiltà ta' għotjiet nazzjonali; u proċedura speċifika għall-ammissjoni ta' ċittadini ta' pajjiżi terzi għall-finijiet ta' riċerka xjentifika. Il-Grupp tat-Tmexxija taż-ŻER dwar ir-Riżorsi Umani u l-Mobbiltà għen fit-tħejjija u s-segwitu ta' inizjattivi korrispondenti, b'mod speċjali permezz ta': it-tressiq tar-rapport finali u r-rakkomandazzjonijiet tal-Grupp ta' Ħidma dwar kwistjonijiet ta' riżorsi umani, bl-inklużjoni tal-Istrateġija tar-Riżorsi Umani għar-Riċerkaturi (HR4R); it-twaqqif ta' gruppi ta' ħidma ġodda dwar it-taħriġ dottorali innovattiv u dwar l-iżvilupp professjonali tar-riċerkaturi; u t-tressiq tar-rapport tal-2012 tar-riċerkaturi, li ssorvelja l-progress. 4.2 Il-programmazzjoni Konġunta Biex tappoġġa l-proċess tal-Programmazzjoni Konġunta, fl-2012 il-Kummissjoni nediet azzjonijiet ta' koordinazzjoni u appoġġ li se jsostnu ħamsa mis-sitt Inizjattivi ta' Programmazzjoni Konġunta tat-tieni serje (IPK): Kollegament tal-Għarfien dwar il-Klima għall-Ewropa, Ibħra u Oċeani b’Saħħithom u Produttivi, Iktar Snin, Ħajjiet Aħjar – Il-Potenzjal u l-Isfidi tat-Tibdil Demografiku, l-Isfida Mikrobika – Theddida għas-Saħħa tal-Bniedem li qed Titfaċċa u Sfidi tal-Ilma għal Dinja li qed Tinbidel. Saret sejħa oħra għall-possibbiltà li tiġi appoġġata s-sitt Inizjattiva ta' Programmazzjoni Konġunta, Ewropa Urbana - Sfidi Urbani Globali, Soluzzjonijiet Ewropej Konġunti fl-2013. Fl-2012, tlieta mill-erba' Inizjattivi ta' Programmazzjoni Konġunta tal-ewwel serje - l-IPK pilota dwar il-Mard Newrodiġenerattiv, inkluża l-Alzheimer's; l-Agrikoltura, is-Sigurtà tal-Provvista tal-Ikel u t-Tibdil fil-Klima; u Dieta Tajba għal Ħajja b’Saħħitha -adottaw l-Aġendi Strateġiċi għar-Riċerka (ASR) tagħhom fejn iddefinixxew l-attivitajiet li għandhom jitwettqu fis-snin li ġejjin. L-IPK dwar Il-wirt Kulturali u t-Tibdil Dinji: sfida ġdida għall-Ewropa nediet sejħa konġunta pilota u għandha tadotta l-ASR lejn il-bidu tal-2013. Biex tiffaċilita l-proċess ta' programmar konġunt li għaddej bħalissa dwar il-kooperazzjoni transkonfinali tar-riċerka, il-Kummissjoni pproponiet żewġ azzjonijiet ġodda għall-Istati Membri u l-partijiet interessati: it-Tikketta ta' Approvazzjoni taż-ŻER– u s-sejħa sinkronizzata. Il-Kummissjoni bdiet it-taħdidiet mal-partijiet interessati biex tniedi l-attivitajiet pilota sal-2014. 4.3. L-infrastrutturi tar-Riċerka Il-Kummissjoni Ewropea kompliet taħdem mill-qrib mal-Forum Strateġiku Ewropew għall-Infrastrutturi tar-Riċerka (ESFRI) biex ittemm jew tniedi 60% tal-proġetti tal-Pjan Direzzjonali sal-2015. Fl-2012, 15-il pjan direzzjonali nazzjonali kienu ppubblikati u seba' kienu għadhom qed jitħejjew. Fl-2012, żdiedu l-isforzi biex jintużaw il-Fondi Strutturali għall-iżvilupp tal-proġetti ESFRI u kienu ffokati fuq l-ewwel żewġ faċilitajiet, li kienu jinkludu Infrastruttura Ħafifa Ħafna (Extreme-Light-Infrastructure, ELI) li għandhom jiġu implimentati sal-2016 fir-Repubblika Ċeka (EUR 290 miljun), u fir-Rumanija (EUR 180 miljun). Fl-2012 il-Kummissjoni pproponiet emenda għar-regolament li jistabbilixxi qafas legali għal Konsorzju għal Infrastruttura Ewropea ta' Riċerka (ERIC), li kien imfassal biex jiffaċilita l-istabbiliment u t-tħaddim ta’ infrastrutturi kbar tar-riċerka li jinvolvu bosta pajjiżi Ewropej. Minkejja li l-implimentazzjoni uniformi u bikrija ta' dan ir-regolament fl-Istati Membri diversi, għadha sfida, l-Infrastruttura Komuni ta’ Riżorsi u Teknoloġija Lingwistiċi (CLARIN ERIC) ġiet stabbilita u l-Kummissjoni qed teżamina l-applikazzjoni ta' seba' proġetti oħra (ECRIN, EURO-ARGO, l-istħarriġ ESS, BBMRI, EATRIS, DARIAH, C-ERIC). Fil-11 ta' Diċembru 2012, il-Kunsill[10] enfasizza l-ħtieġa li l-mandat tal-ESFRI jiġġedded u jiġi addattat biex jindirizza b'mod xieraq l-isfidi eżistenti, kif ukoll biex ikun żgur li dawk il-proġetti tal-ESFRI li bdew jiġu segwiti wara valutazzjoni komprensiva, u li l-proġetti infrastrutturali elenkati fil-pjan direzzjonali tal-ESFRI jingħataw prijorità. Biex jiġi vvalutat il-progress tal-appoġġ tal-UE fil-qafas tal-Orizzont 2020, il-Kummissjoni stabbilixxiet ukoll Grupp Espert ta' livell għoli. Il-Kummissjoni nediet ukoll konsultazzjoni dwar attivitajiet ta' riċerka fil-ġejjieni, bil-għan li jkun hemm użu transnazzjonali aktar wiesa' u effiċjenti tal-infrastrutturi tar-riċerka eżistenti. 4.4. L-universitajiet: Aġenda ta' Modernizzazzjoni Twettaq studju dwar it-twaqqif ta' programmi strutturati ta' Taħriġ Dottorali Innovattiv biex ikun ta' gwida għal programmi strutturati mifruxin madwar l-Ewropa. Tnediet sejħa pilota dwar "il-Katedri tal-ERA" għal reġjuni konverġenti biex tiffaċilita t-tibdiliet strutturali fl-universitajiet u f'organizzazzjonijiet oħrajn tar-riċerka, bil-għan li titħeġġeġ l-eċċellenza u titjieb il-prestazzjoni fil-finanzjament tar-riċerka kompetitttiva. Kien ukoll qed jitħejja studju ta' fattibbiltà biex jiġi vvalutat l-aħjar mod għall-istabbiliment ta' mekkaniżmu Ewropew tal-akkreditazzjoni għall-ġestjoni tar-riżorsi umani bbażata fuq "il-Karta u l-Kodiċi" fl-universitajiet u fl-istituzzjonijiet tar-riċerka li jirċievu finanzjament pubbliku. 4.5 L-aċċess miftuħ, it-trasferiment tal-għarfien u l-ERA diġitali L-aċċess miftuħ huwa kunċett fundamentali tal-Orizzont 2020. L-Istati Membri ntalbu biex jinnominaw Punt ta' Referenza nazzjonali biex jiffaċilita l-iskambju tal-informazzjoni u jippermetti t-tagħlim reċiproku. Il-Kummissjoni biħsiebha torganizza l-ewwel laqgħa tal-Punti ta' Referenza Nazzjonali biex ikun hemm skambju ta' dak li tgħallmu u tal-aħjar prattiki. Fl-2012 twaqqaf grupp espert dwar it-trasferiment tal-għarfien biex jagħti l-analiżijiet fil-fond u jagħmel ir-rakkomandazzjonijiet. Il-Kummissjoni nediet studju dwar l-iżvilupp ta' linji gwida dwar il-kwistjonijiet ewlenin li jistgħu jiġu indirizzati mill-parteċipanti fil-ftehimiet ta' konsorzju tagħhom. Il-Grupp ta' Ħidma tal-ERAC dwar it-Trasferiment tal-Għarfien ipprovda gwida għall-istudju u feedback dwaru, filwaqt li segwa l-progress tal-implimentazzjoni tar-Rakkomandazzjoni tal-Kummissjoni dwar il-Proprjetà Intellettwali u l-Kodiċi ta' prattika[11]. L-ERA diġitali se tappoġġa l-forniment ta' infrastrutturi elettroniċi, l-aċċess transkonfinali dirett għas-servizzi diġitali tar-riċerka u l-użu tax-xjenza elettronika u l-iżvilupp ta' politiki relatati. Din il-kollaborazzjoni bdiet fl-2012 billi integrat l-ERA diġitali fl-istrutturi u l-attivitajiet ta' segwitu tal-ERA, inkluż l-interazzjonijiet bejn il-partijiet interessati permezz tal-pjattaforma u l-monitoraġġ sistematiku tal-azzjonijiet ta' Komunikazzjoni tal-ERA. L-infrastrutturi elettroniċi jippermettu l-ħolqien, iċ-ċirkolazzjoni u l-użu tal-għarfien fl-Ewropa u jrawmu l-kollaborazzjoni fost ix-xjenzjati. Fl-2012, il-fokus kien fuq applikazzjonijiet li jipproċessaw id-dejta għax-xjenza u l-inġinerija (EUDAT, OpenAIRE), l-infrastuttura komputazzjonali (PRACE, EGI, Helix Nebula), in-netwerk għar-riċerka u l-edukazzjoni GÉANT, il-komunitajiet ta' riċerka virtwali u x-xjenza elettronika. L-aktar ħidmiet importanti jinkludu l-pubblikazzjoni tal-Istrateġija Ewropea dwar l-Informatika ta' Prestazzjoni Għolja (Komunikazzjoni lill-Parlament u l-Kunsill), l-iżvilupp tal-infrastruttura li ssostni l-Aċċess Miftuħ u l-infrastruttura tal-Alleanza dwar id-Dejta tar-Riċerka dinjija (RDA); u t-tnedija ta' Africa Connect li toħloq ħolqa bejn l-Ewropa u l-Afrika ta' taħt is-Saħara. 5. Il-kooperazzjoni internazzjonali L-aktar punt importanti tas-sena kienet il-Komunikazzjoni "Intejbu u niffukaw il-kooperazzjoni internazzjonali tal-UE fir-riċerka u l-innovazzjoni: Approċċ strateġiku"[12]. F'din il-Komunikazzjoni, il-Kummissjoni tipproponi strateġija ġdida għall-kooperazzjoni internazzjonali fir-riċerka u l-innovazzjoni, partikolarment bi tħejija għall-Orizzont 2020. Il-kooperazzjoni internazzjonali fir-riċerka u l-innovazzjoni mhijiex l-għan dirett - pjuttost hija mezz għall-Unjoni biex tikseb l-għanijiet l-aktar għoljin tagħha. B'mod partikolari, dan jeħtieġ it-tisħiħ tal-eċċellenza u l-ġibda tal-Unjoni fil-qasam tar-riċerka u l-innovazzjoni, kif ukoll tal-kompetittività ekonomika u industrijali tagħha; l-indirizzar tal-isfidi soċjetali globali; u appoġġ għall-politiki esterni tal-Unjoni. Biex jinkisbu dawn l-għanijiet, l-istrateġija tidentifika approċċ b'żewġ fergħat: l-Orizzont 2020 se jkun miftuħ għall-parteċipazzjoni minn entitajiet madwar id-dinja kollha, għalkemm se tiġi riveduta s-sistema li dawn l-entitajiet jingħataw il-fondi mill-baġit tal-Unjoni. Permezz ta' dan il-ftuħ ġenerali, ir-riċerkaturi Ewropej ikunu jistgħu jikkooperaw mal-kontrapartijiet tagħhom f'pajjiżi terzi dwar suġġetti li jagħżlu huma. Se jiġu żviluppati attivitajiet immirati fejn tintalab il-kooperazzjoni dwar suġġetti partikolari u ma' pajjiżi jew reġjunijiet partikolari. Dawn se jitqassmu fi pjanijiet direzzjonali pluriennali. Se jkunu parti mill-istrateġija wkoll għadd ta' kwistjonijiet li huma marbutin ma' xulxin: · Bi tkomplija mal-ħidma tal-Forum Strateġiku għall-Kooperazzjoni Xjentifika u Teknoloġika Internazzjonali s-sħubija ma' Stati Membri tkun imsaħħa; · Se jiġu żviluppati prinċipji komuni għat-twettiq ta' attivitajiet internazzjonali ta' riċerka u innovazzjoni, u dawn se jkunu promossi mas-sħab internazzjonali tagħna bil-għan li jinħolqu kundizzjonijiet ekwi fuq livell globali. Dan se jiġi ffaċilitat mill-Kunsill Globali għar-Riċerka, maħluq riċentement, li huwa forum volontarju li twaqqaf għall-iskambju tal-aħjar prattiki u biex jiġu stabbiliti prinċipji komuni; · Se jkun hemm koordinazzjoni aktar mill-qrib ma' politiki oħrajn tal-Unjoni li għandhom dimensjoni esterna qawwija, kif ukoll mal-attivitajiet ta' organizzazzjonijiet internazzjonali u forums multilaterali. L-implimentazzjoni tal-istrateġija se titmexxa bi qbil tajjeb mal-Orizzont 2020. Biex tissaħħaħ il-governanza, il-Kummissjoni impenjat ruħha li tippubblika rapport tal-progress kull sentejn mill-bidu tal-2014 'il quddiem. Madwar 350 mill-aqwa xjenzjati u fassala tal-politiki minn aktar minn 30 pajjiż madwar l-Unjoni Ewropea u r-reġjun tal-Mediterran iltaqgħu f'Barċellona, fi Spanja, f'April tal-2012 biex iniedu sħubija ġdida tar-riċerka u l-innovazzjoni. Din is-sħubija l-ġdida kienet ġiet proposta mill-Kummissjoni Ewropea bħala parti mir-reazzjoni tal-Unjoni għat-tibdil politiku li qed isir fin-Nofsinhar taż-żona Mediterranja u bil-ħsieb tal-Orizzont 2020. Il-Konferenza tat bidu għal proċess lejn aġenda komuni Ewro-Mediterranja għar-riċerka u l-innovazzjoni. 6. Il-Programm Qafas għar-Riċerka u l-Innovazzjoni - Orizzont 2020 (2014-2020) Billi jlaqqa’ flimkien għall-ewwel darba l-finanzjament kollu tar-riċerka u l-innovazzjoni tal-UE taħt programm uniku, Orizzont 2020 se jiffoka fuq tliet prijoritajiet ewlenin: isaħħaħ il-pożizzjoni tal-UE bħala mexxejja dinjija fix-xjenza; isaħħaħ it-tmexxija industrijali fl-innovazzjoni; u jgħin biex jindirizza t-tħassib kbir kondiviż bejn iċ-ċittadini Ewropej kollha, madwar għadd ta' sfidi ewlenin tas-soċjetà. Fit-28 ta' Novembru 2012, il-Kumitat dwar l-Industrija, it-Trasport u r-Riċerka (ITRE) tal-Parlament Ewropew, adotta b'maġġoranza assoluta tlieta mill-erba' rapporti tal-pakkett Orizzont 2020. Il-Kunsill tal-UE wasal għal Approċċ Ġenerali Parzjali dwar ir-Regolament tal-Programm Qafas (31 ta' Mejju 2012), dwar ir-Regolament tar-Regoli għall-Parteċipazzjoni u d-Disseminazzjoni (10 ta' Ottubru 2012), u dwar id-Deċiżjoni tal-Programm Speċifiku (11 ta' Diċembru 2012). Dan kollu jipprovdi bażi tajba ħafna għan-negozjati trilaterali fost l-istituzzjonijiet tal-UE bil-ħsieb li tintemm il-proċedura leġiżlattiva ordinarja dwar il-pakkett Orizzont 2020 fi ftehim wara l-ewwel qari sa tmiem l-2013. 7. Is-Seba’ Programm Qafas 7.1 L-implimentazzjoni tal-programmi ta' ħidma tal-2012 Fl-2012, ġew konklużi 53 sejħa għall-proposti għal baġit indikattiv totali ta' EUR 4,4 biljun. Wasal għadd totali ta' 17 374 proposta eliġibbli, li minnhom 3 089 nżammu biex jingħataw finanzjament, u dan irriżulta f'rata ta' suċċess ta' 17,78 % fuq bażi ta; proposta. Total ta' 70 059 parteċipant ħadu sehem fil-proposti eliġibbli kollha, għal proġett totali ta' EUR 36,99 biljun u kontribuzzjoni totali tal-UE mitluba ta' EUR 30,78 biljun. Total ta' 14 821 parteċipant ħadu sehem fil-proposti eliġibbli kollha, għal proġett totali ta' EUR 6,92 biljun u kontribuzzjoni totali tal-UE mitluba ta' EUR 4,98 biljun. Ir-rata ġenerali tas-suċċess kienet ta' 21,16% f'termini tal-applikanti u 16,18% f'termini tal-kontribuzzjoni tal-Unjoni mitluba. 7.2 Il-programmi ta' ħidma tal-2013 Is-sejħiet għall-proposti tal-2013 adottati f'Lulju 2012, b'valur ta' madwar EUR 8,1 biljun, se jsostnu proġetti u ideat li se jagħtu spinta għall-kompetittività tal-Ewropa u jiffukaw fuq kwistjonijiet bħalma huma s-saħħa tal-bniedem, il-ħarsien tal-ambjent u li jinsabu soluzzjonijiet ġodda għal sfidi li qegħdin isiru aktar diffiċli, bħall-urbanizzazzjoni u l-ġestjoni tal-iskart. Il-programmi ta’ ħidma jinkludu wħud mill-karatteristiċi li ġejjin: – Is-sejħiet huma mmirati kemm fuq l-innovazzjoni, kif ukoll fuq sensiela ta' sfidi soċjetali, u jiffurmaw ħolqa mal-Orizzont 2020. – B'kollox hemm EUR 4,8 biljun iddedikati għall-prijoritajiet ta' riċerka tematika. L-innovazzjoni industrijali se tkun sostnuta permezz ta' attivitajiet ta' qrib is-suq bħalma huma l-provi, id-dimostrazzjoni, l-istandardizzazzjoni u t-trasferiment tat-teknoloġija. It-tliet sħubiji pubbliċi-privati mnedijin skont il-Pjan ta' Rkupru Ekonomiku Ewropew huma implimentati permezz ta' sejħiet għall-proposti u ffinanzjati b'investimenti privati f'ammonti ekwivalenti għal dawk maħruġin mill-UE. Is-sejħiet għall-proposti huma rilevanti ħafna għall-industrija b'parteċipazzjoni industrijali ta' aktar minn 50% u madwar 30% tal-finanzjament totali tal-UE li jingħata lill-SMEs. – Se tingħata attenzjoni speċjali lill-Intrapriżi Żgħar u Medji (SMEs) f'pakkett li jiswa sa EUR 1,2 biljun. Dan jinkludi miżuri ta' EUR 150 miljun għall-garanziji għall-ingranaġġ ta' EUR 1 biljun f'self għall-SMEs u l-kumpaniji b'kapitalizzazzjoni medja. – Madwar EUR 2,7 biljun jkunu ta' għajnuna biex jissodaw il-pożizzjoni tal-Ewropa bħala destinazzjoni dinjija għar-riċerkaturi, b'mod partikolari permezz ta' għotjiet individwali mill-Kunsill Ewropew għar-Riċerka (EUR 1,75 biljun), u mill-Azzjonijiet Marie Sklodowska-Curie (EUR 963 miljun) għat-taħriġ fir-riċerka u għall-mobbiltà. – Biex tkun ta' għajnuna għat-tnaqqis tad-distakk fl-innovazzjoni, tnediet inizjattiva ġdida ‘Katedri fil-Qasam tar-Riċerka Ewropea’. L-ewwel sejħa ta' EUR 12-il miljun se tagħżel total ta' ħames Katedri fil-Qasam tar-Riċerka Ewropea ospitati minn universitajiet jew istituzzjonijiet oħrajn tar-riċerka eliġibbli f'reġjunijiet mhux wisq żviluppati f'ħames pajjiżi differenti tal-UE. – Il-prijoritajiet tar-riċerka tematika innovattiva f'dawn is-sejħiet jinkludu: madwar EUR 155 miljun għall-"Ibħra tal-ġejjieni", biex isostnu t-tkabbir sostenibbli fis-setturi marini u marittimi; madwar EUR 365 miljun għat-teknoloġiji li se jbiddlu liż-żoni urbani f'"Ibliet u Komunitajiet Intelliġenti" sostenibbli; u madwar EUR 147 miljun għall-ġlieda kontra l-proliferazzjoni ta' batterji li huma reżistenti għall-mediċini. u kważi EUR 100 miljun ddedikati għal soluzzjonijiet innovattivi għall-ġestjoni tar-riżorsi tal-ilma ħelu. – Is-sejħiet isostnu wkoll il-miri tal-finanzjament għar-riċerka fl-ICT tal-Aġenda Diġitali, bi kważi EUR 1,5 biljun għall-qasam tematiku tat-teknoloġiji tal-informazzjoni u l-komunikazzjoni. – L-investiment b'valur ta' EUR 8,1 biljun huwa mistenni li jingrana EUR 6 biljun oħra ta' investiment pubbliku u privat fir-riċerka, u huwa stmat li se jżid l-impjiegi b'madwar 210 000 fuq żmien qasir u li jiġġenera EUR 75 biljun fi tkabbir tul perjodu ta' 15-il sena. – Il-baġit totali tal-UE tal-2013 għar-riċerka, ta' EUR 10,8 biljun, li huwa l-ikbar baġit fl-istorja tal-Programmi Qafas tal-Unjoni Ewropea, jinkludi fondi barra l-programmi ta' ħidma, bħar-riċerka tal-enerġija nukleari (EUR 993 miljun) skont it-Trattat Euratom, Inizjattivi Konġunti tat-Teknoloġija, mal-industrija (EUR 751 miljun) u sħubiji pubbliċi-privati mal-Istati Membri. Il-baġit totali jinkludi wkoll il-finanzjament taċ-Ċentru Konġunt tar-Riċerka[13], tal-Kummissjoni. 7.3 Il-punti ewlenin 7.3.1 Innovazzjoni Il-Programm ta' Ħidma tal-FP7 għall-2013 jinkludi aktar attivitajiet li huma aktar qrib is-swieq u l-utenti, kif ukoll aktar appoġġ għat-trasferiment tar-riżultati mil-laboratorju għas-suq. Jingħata aktar sostenn lill-SMEs u lill-kumpaniji b'kapitalizzazzjoni medja innovattivi fil-qasam tal-aċċess għall-finanzjament ta' riskju bit-tnedija ta' skema ġdida ta' kontrogaranzija fi ħdan il-Faċilità ta' Finanzjament għall-Kondiviżjoni tar-Riskji (RSFF) għall-SMEs, li tissupplimenta l-iskema ta' garanziji li tnediet b'suċċess fl-2012. Hemm ukoll appoġġ aktar mifrux għas-sħubiji pubbliċi-privati. Hemm aktar temi li jesperimentaw bl-akkwisti prekummerċjali, kemm għall-kofinanzjament ta' akkwisti konġunti reali, kif ukoll għall-appoġġ tan-netwerking u għax-xogħol ta' tħejija. Qiegħda ssir aktar importanti l-innovazzjoni fis-settur pubbliku, u tinkludi l-appoġġ għal soluzzjonijiet innovattivi kemm fl-amministrazzjonijiet pubbliċi kif ukoll fis-servizzi tas-settur pubbliku. L-innovazzjoni soċjali hija appoġġata b'diversi modi minn maġġoranza ta' temi, li jinkludu kemm azzjonijiet ta' innovazzjoni soċjali, kif ukoll riċerka soċjoekonomika. Qed jiżdied l-għadd ta' temi li jinkludu appoġġ speċifiku għall-utilizzazzjoni ta' riżultati promettenti tar-riċerka eżistenti, tkun xi tkun l-oriġini tagħhom, kemm dawk iffinanzjati mill-UE, kif ukoll dawk li mhumiex. L-azzjonijiet jinkludu finanzjament ta' segwitu indirizzat direttament għar-riżultati tal-proġetti ta' riċerka, kif ukoll netwerks ta' appoġġ immirati biex jiffaċilitaw l-utilizzazzjoni. 7.3.2 Disseminazzjoni Id-disseminazzjoni ta’ riżultati ta’ riċerka ffinanzjata mill-UE għandha rwol ċentrali fit-twassil taż-Żona Ewropea tar-Riċerka, billi tippromwovi l-ftuħ u l-kapitalizzazzjoni tal-potenzjal kreattiv tal-Ewropa. Il-Kummissjoni tappoġġa d-disseminazzjoni tar-riżultati tar-riċerka billi tipprovdi l-finanzjament fi ħdan il-proġetti biex jiddisseminaw ir-riżultati b’mod attiv. Il-Kummissjoni wkoll tissensibilizza lill-pubbliku b’mod attiv dwar ir-riżultati tar-riċerka ffinanzjati, u tipprovdi aċċess onlajn għar-riżultati permezz tal-CORDIS[14], is-Servizz Komunitarju ta’ Informazzjoni tar-R&Ż tal-Kummissjoni, u l-Arkivju tal-Pubblikazzjonijiet taċ-Ċentru Konġunt tar-Riċerka[15]. Barra minn hekk, il-Kummissjoni qed tistudja għandhiex tmur lil hinn mill-attivitajiet attwali u tkompli ttejjeb id-disseminazzjoni, il-komunikazzjoni u l-utilizzazzjoni tar-riżultati tar-riċerka ffinanzjati mill-UE. 7.3.3 Simplifikazzjoni L-attivitajiet fl-2012 komplew jibnu fuq l-istimolu li ngħata mill-Komunikazzjoni dwar is-simplifikazzjoni[16] u d-dibattitu segwenti. Sensiela ta’ miżuri li jirċievu appoġġ ġenerali ġew implimentati fil-prattika. L-iżvilupp tal-Portal tal-Parteċipant tar-Riċerka u l-Innovazzjoni kompla jiġi żviluppat bl-iskjerament ta’ servizzi ġodda għall-parteċipanti u titjib fil-faċilità għall-utent tas-sistema. Ir-riżultat tad-dibattitu dwar is-simplifikazzjoni informa wkoll ir-Regolament Finanzjarju Rivedut u r-Regoli tal-Applikazzjoni tiegħu li daħlu fis-seħħ. Xi kwistjonijiet ewlenin li affettwaw l-għotjiet tal-programm qafas: · regoli riveduti marbutin mal-eliġibbiltà tal-VAT biex jissimplifikaw il-ġestjoni finanzjarja tal-għotjiet tar-riċerka u l-innovazzjoni eż. għall-universitajiet u korpi pubbliċi oħrajn tar-riċerka. · it-tneħħija tal-obbligu li wieħed irid joħloq u jirrapporta l-interessi. Dan l-obbligu jeżisti llum, u ħoloq sforzi u spejjeż amministrattivi konsiderevoli f’termini ta’ ftuħ u ġestjoni ta’ kontijiet separati, u għall-ġestjoni ta’ reġistru ta’ eċċezzjonijiet għal organizzazzjonijiet li minħabba leġiżlazzjoni nazzjonali ma jistgħux jiftħu kontijiet li jrendu imgħax. 7.3.4 Nilħqu l-mira ta' SMEs Il-parteċipazzjoni ta' SMEs fl-FP7 hija ssorveljata bir-reqqa mill-Kummissjoni Ewropea. Tingħata attenzjoni partikolari lill-finanzjament għall-SMEs skont il-Programm ta' Kooperazzjoni, b'konformità mal-mira stabbilita fil-pakkett leġiżlattiv. Il-mira hija li jkun żgurat li mill-inqas 15% tal-finanzjament tal-Programm Speċifiku għall-Kooperazzjoni jmur għand l-SMEs. Sa tmiem l-2012 kien hemm 18 589 parteċipazzjoni fl-FP7 kollu. Il-kontribut tal-UE li mar għand l-SMEs wassal bejn wieħed u ieħor sa EUR 4,8 biljun. Il-mira ta' 15% kienet diġà nlaħqet sa tmiem l-2011, meta l-SMEs irċevew 15,3% tal-finanzjament tal-UE fil-Programm tal-Kooperazzjoni. Fl-2012 din iċ-ċifra żdiedet. Fi tmiem dik is-sena, il-perċentwal tal-kontribut tal-UE li ngħata lill-SMEs fi ħdan il-Programm ta' Kooperazzjoni kien ta' 16,6%. Iż-żieda sinifikanti fis-sehem tal-baġit li ngħata lill-SMEs tista' tiġi attribwita għall-miżuri ta' tisħiħ tal-SMEs fil-programmi ta' ħidma tal-2011 u l-2012. Huwa mistenni aktar progress bil-programm ta' ħidma tal-2013. 8. Prospetti għall-2013 Fl-2013, il-Kummissjoni se tkompli bl-azzjonijiet tal-Unjoni tal-Innovazzjoni. Hija se tippreżenta l-Istat tal-Unjoni tal-Innovazzjoni 2012: Aċċellerazzjoni tal-bidla. Madankollu, minħabba l-kriżi li għaddejja, jeħtieġ li l-Ewropa tagħmel iżjed biex l-Unjoni tal-Innovazzjoni ssir realtà. Jeħtieġ li l-UE u l-Istati Membri tagħha jaċċelleraw l-isforzi konġunti tagħhom u japprofondixxu l-Unjoni tal-Innovazzjoni. Fl-2013 il-Kummissjoni se tniedi riflessjoni biex tħejji l-passi li jmiss biex japprofondixxu l-Unjoni tal-Innovazzjoni. Il-Kummissjoni se tħejji l-ewwel Rapport ta' Progress tal-ERA fl-2013. Dan se jkun jikkonsisti minn paragun tal-azzjonijiet imħabbrin mill-Istati Membri fil-Programmi ta' Riforma Nazzjonali tagħhom bil-linja ta' referenza mill-2011. Mill-2014 'il quddiem se ssir valutazzjoni sħiħa tal-progress fl-implimentazzjoni tal-ERA. Il-Kummissjoni biħsiebha tagħmel il-proposti dwar għadd ta' inizjattivi ta' sħubija pubblika-privata u pubblika-pubblika f'Lulju tal-2013. Huwa mistenni li l-pakkett tal-Orizzont 2020 jiġi adottat sal-aħħar tal-2013. Il-Kummissjoni se twettaq ix-xogħol kollu ta' tħejija u tagħmel l-arranġamenti meħtieġa biex tiżgura bidu u implimentazzjoni faċli tal-programm. [1] COM (2011) 815 finali, tat-23.11.2011 [2] Standard Eurobarometer 78, ħarifa 2012, Public Opinion in the EU [3] Industrija Ewropea Aktar B’saħħitha għat-Tkabbir u l-Irkupru Ekonomiku - Aġġornament tal-Komunikazzjoni dwar il-Politika Industrijali, COM(2012)582 final. [4] Adottat mill-Kunsill Ewropew fis-27 u t-28 ta' Ġunju 2012. [5] http://ec.europa.eu/enterprise/policies/innovation/files/ius-2013_en.pdf [6] COM (2012) 392 final, tas-17.7.2012 [7] Il-Konklużjonijiet tat-3208 laqgħa tal-Kunsill tal-Kompetittività tal-11.12.2012. [8] SWD(2012)212, Dokument ta’ Ħidma tal-Persunal tal-Kummissjoni – Valutazzjoni tal-Impatt li takkumpanja l-Komunikazzjoni (2012)392 final [9] EARTO, EUA, LERU, NordForsk, u Science Europe [10] Il-konklużjonijiet tat-3208 Kunsill tal-Kompetittività: [11] COM (2008)1329 [12] COM(2012)497 tal-14.15.2012 [13] L-informazzjoni dwar l-azzjonijiet diretti tal-FP7 għas-sena 2012 tinstab fir-rapport annwali taċ-Ċentru Konġunt tar-Riċerka tal-Kummissjoni: http://ec.europa.eu/dgs/jrc/index.cfm?id=2530 [14] http://cordis.europa.eu/ [15] http://publications.jrc.ec.europa.eu/repository/ [16] COM (2010)187